Слу́жба
священному́ченику Игнатию (Садковскому)

ВЕ́ЧЕР

На Го́споди, воззва́х: стихи́ры, глас 1.

Подо́бен: Прехва́льнии му́ченицы:

Прехва́льне священному́чениче Игнатие,/ тя ни темни́ца изнури́ла есть,/ ни глад умори́,/ ни озлобле́ния и ра́ны смято́ша,/ во е́же разлучи́ти тя от любве́ Бо́жия/ и богодаровaнныя па́ствы./ Те́мже Христу́, свя́те, моли́ся/ дарова́ти Це́ркви на́шей// мир и ве́лию ми́лость.

Всехва́льне священному́чениче Игнатие,/ от бра́тий по пло́ти страда́ния до кро́ве претерпева́я,/ в себе́ помышля́л еси́,/ я́ко Го́спода ра́ди умерщвля́еми есмы́/ и несть на́ша брань проти́ву пло́ти и кро́ви,/ но к миродержи́телю тьмы ве́ка сего́./ Те́мже Христу́, свя́те, моли́ся,/ дарова́ти земли́ на́шей// мир и ве́лию ми́лость.

Пресла́вне священному́чениче Игнатие,/ ты же́ртву безкро́вную/ пе́рвее благогове́йне соверша́я,/ по́слежде, я́ко всепло́дие,/ себе́ сама́го в же́ртву живу́ю прине́сл еси́,/ моля́, да прости́тся грех богобо́рчества наро́да на́шего./ И ны́не Христу́, свя́те, моли́ся/ дарова́ти лю́дем росси́йским// мир и ве́лию ми́лость.

Сла́ва, глас то́йже:

Це́ркве Росси́йския сла́во/ и Оте́чества на́шего украше́ние,/ священному́чениче Игнатие,/ вла́стию, от Бо́га тебе́ да́нною,/ руга́тели безбо́жныя облича́л еси́,/ и, я́ко во́лки лю́тыя, от ста́да твоего́ отгна́л еси́/ и диа́вола посрами́л еси́,/ кровь же твоя́, я́ко А́велева,/ от земли́ на́шея вопие́т немо́лчно./ Сего́ ра́ди хода́тай на Небеси́ о нас ве́рен бу́ди// и моли́ спасти́ся душа́м на́шим.

И ны́не, Богоро́дичен: Всеми́рную сла́ву:

Вход. Проки́мен дне. И чте́ния три.

Дея́ний святы́х апо́стол чте́ние (глава́ 4):

Во дни о́ны, глаго́лющим же апо́столом к лю́дем,/ наидо́ша на ни́х свяще́нницы и воево́да церко́вный, и саддуке́и,/ жа́ляще си, за е́же учи́ти им лю́ди и возвеща́ти о Иису́се воскресе́ние ме́ртвых;/ и возложи́ша на них ру́ки и положи́ша их в соблюде́ние до у́трия:/ бе бо ве́чер уже́./ Мно́зи же от слы́шавших сло́во ве́роваша:/ и бысть число́ муже́й я́ко ты́сящ пя́ть./ Бысть же нау́трие собра́тися князе́м их, и ста́рцем, и кни́жником во Иерусали́м:/ и А́нне архиере́ю, и Каиа́фе, и Иоа́нну, и Алекса́ндру,/ и ели́цы бе́ша от ро́да архиере́йска./ И, поста́вльше их посреде́, вопроша́ху:/ ко́ею си́лою, или́ ко́им и́менем сотвори́сте сие́ вы?/ Тогда́ Петр, испо́лнився Ду́ха Свя́та, рече́ к ним:/ кня́зи лю́дстии и ста́рцы Изра́илевы,/ а́ще мы днесь истязу́еми есмы́ о благодея́нии челове́ка не́мощна,/ о чесо́м сей спасе́ся,/ разу́мно бу́ди всем вам и всем лю́дем Изра́илевым,/ я́ко во и́мя Иису́са Христа́ Назоре́я,/ Его́же вы распя́сте,/ Его́же Бог воскреси́ от ме́ртвых,/ о Сем сей стои́т пред ва́ми здрав./ Сей есть ка́мень, укоре́нный от вас, зи́ждущих,/ бы́вый во главу́ у́гла,/ и несть ни о еди́ном же ино́м спасе́ния;/ несть бо ино́го и́мене под небесе́м, да́ннаго в челове́цех,/ о не́мже подоба́ет спасти́ся нам.

Дея́ний святы́х апо́стол чте́ние (глава́ 4):

Во дни о́ны, ви́дяще иуде́и Петро́во дерзнове́ние и Иоа́нново и разуме́вше,/ я́ко челове́ка некни́жна еста́ и про́ста, дивля́хуся,/ зна́ху же их, я́ко со Иису́сом бе́ста;/ ви́дяще же исцеле́вшаго челове́ка с ни́ма стоя́ща,/ ничто́же имя́ху проти́ву рещи́./ Повеле́вше же и́ма вон из со́нмища изы́ти,/ стяза́хуся ко друг дру́гу, глаго́люще:/ что сотвори́м челове́кома си́ма?/ Я́ко у́бо наро́читое зна́мение бысть и́ма,/ всем живу́щим во Иерусали́ме я́ве,/ и не мо́жем отврещи́ся;/ но да не бо́лее простре́тся в лю́дех,/ преще́нием да запрети́м и́ма ктому́ не глаго́лати о и́мени сем ни еди́ному от челове́к./ И призва́вше их,/ запове́даша и́ма отню́дь не провещава́ти, ниже́ учи́ти о и́мени Иису́сове./ Петр же и Иоа́нн, отвеща́вше к ним, ре́ста:/ а́ще пра́ведно есть пред Бо́гом/ вас послу́шати па́че, не́жели Бо́га?/ Суди́те: не мо́жем бо мы, я́же ви́дехом и слы́шахом, не глаго́лати./ Они́ же, призапре́щше и́ма, пусти́ша я,/ ничто́же обре́тше, ка́ко му́чити их, люде́й ра́ди,/ я́ко вси прославля́ху Бо́га о бы́вшем:/ лет бо бя́ше мно́жае четы́редесяти челове́к той,/ на не́мже бысть чу́до сие́ исцеле́ния.

Дея́ний святы́х апо́стол чте́ние (глава́ 4):

Во дни о́ны, отпуще́на бы́вша апо́стола приидо́ста ко свои́м и возвести́ста,/ ели́ка к ни́ма архиере́и и ста́рцы ре́ша./ Они́ же, слы́шавше, единоду́шно воздвиго́ша глас к Бо́гу и реко́ша:/ Влады́ко, Ты, Бо́же, сотвори́вый не́бо и зе́млю и мо́ре и вся, я́же в них,/ И́же усты́ Дави́да, о́трока Твоего́, рече́:/ вску́ю шата́шася язы́цы и лю́дие поучи́шася тще́тным?/ Предста́ша ца́рие зе́мстии,/ и кня́зи собра́шася вку́пе на Го́спода и на Христа́ Его́./ Собра́шася бо вои́стину во гра́де сем на свята́го О́трока Твоего́ Иису́са,/ Его́же пома́зал еси́,/ И́род же и Понти́йский Пила́т, с язы́ки и людьми́ изра́илевыми,/ сотвори́ти, ели́ка рука́ Твоя́ и сове́т Твой преднарече́ бы́ти./ И ны́не, Го́споди, при́зри на преще́ния их/ и даждь рабо́м Твои́м со вся́ким дерзнове́нием глаго́лати сло́во Твое́,/ внегда́ ру́ку Твою́ простре́ти Ти во исцеле́ния,/ и зна́мением и чудесе́м быва́ти и́менем святы́м О́трока Твоего́ Иису́са./ И помоли́вшимся им, подви́жеся ме́сто, иде́же бя́ху со́брани,/ и испо́лнишася вси Ду́ха Свя́та,/ и глаго́лаху сло́во Бо́жие со дерзнове́нием.

На стихо́вне стихи́ры, глас 6.

Подо́бен: Тридне́вен:

Столп непоколеби́мый Ру́сския Це́ркве был еси́,/ гоне́ния лю́тая претерпева́я,/ день и нощь в моли́тве подвиза́лся еси́,/ священному́чениче Игнатие,/ огне́м ре́вности и ду́хом кро́тости/ па́ству твою́ ко Христу́ путеводя́,// тем тя любо́вию почита́ем.

Стих: Свяще́нницы Твоя́ облеку́тся в пра́вду// и преподо́бнии Твои́ возра́дуются.

Ве́рен Бо́гу и Це́ркви был еси́ да́же до сме́рти,/ священному́чениче Игнатие,/ ны́не же, с ли́ки новому́ченик и испове́дников Росси́йских/ предстоя́ Христу́ Царю́,/ моли́ся с ни́ми приле́жно/ дарова́ти нам мир// и ве́лию ми́лость.

Стих: Честна́ пред Го́сподем// смерть преподо́бных Его́.

Душе́вная и теле́сная страда́ния твоя́/ и смерть за Го́спода во́льная от безбо́жных/ отверзо́ша ти, свя́те Игнатие,/ врата́ жи́зни ве́чныя/ и укрепи́ша бра́тий твои́х испове́дати Христа́./ Те́мже Ему́ моли́ся при́сно,// да утверди́тся Правосла́вие на Руси́ во ве́ки.

Сла́ва, глас 4:

А́нгели страда́нием твои́м дивля́хуся,/ и Це́рковь Небе́сная ра́достно тя прия́т,/ достохва́льне Игнатие./ Ны́не же, свяще́ннеи ру́це твои́/ к Престо́лу Святы́я Тро́ицы простира́я,/ помина́й зе́млю Ру́сскую,/ ю́же возлюби́л еси́,// моля́ о спасе́нии сла́вящих тя благоче́стно.

И ны́не, Богоро́дичен, глас то́йже:

При́зри на моле́ния Твои́х раб, Всенепоро́чная,/ и вся́кия ско́рби изба́ви зе́млю Ру́сскую,/ до́м Твой нарече́нную/ и кровьми́ новому́ченик освяще́нную./ Да не постыди́мся, Влады́чице Держа́вная,/ Тя призыва́ющии,/ Ты бо еси́ правосла́вных по́мощь,/ ра́дость и покро́в// и спасе́ние душ на́ших.

Тропа́рь, глас 3:

Це́ркве Ру́сския сто́лпе непоколеби́мый,/ благоче́стия пра́вило,/ жития́ ева́нгельскаго о́бразе,/ священному́чениче Игнатие,/ Христа́ ра́ди пострада́вый да́же до кро́ве,/ Его́же моли́ усе́рдно,/ я́ко Нача́льника и Соверши́теля спасе́ния,/ Русь Святу́ю утверди́ти в Правосла́вии// до сконча́ния ве́ка.

НА У́ТРЕНИ

По 1-м стихосло́вии седа́лен, глас 6:

Сквозе́ огнь муче́ния, я́ко свиде́тель ве́рный, проше́л еси́,/ блаже́нне Игнатие,/ сего́ ра́ди с ли́ки святы́х земли́ Ру́сския/ в Небе́снем Оте́честве торжеству́еши./ Помози́ и нам бы́ти ве́рным Христу́ и спасти́ся душа́м на́шим.

Сла́ва, и ны́не, Богоро́дичен:

О Всепе́тая Де́во,/ Тя ве́мы Покро́в земли́ Ру́сския,/ Тебе́ бо, гре́шнии, и́мамы предста́тельство,/ Тебе́ стяжа́хом в напа́стех спасе́ние,/ Еди́ну Всенепоро́чную.

По 2-м стихосло́вии седа́лен, глас 2:

Боле́зньми и страда́нии твои́ми, священному́чениче Игнатие,/ Бо́га просла́вил еси́/ и хода́тай ве́рный о нас яви́лся еси́./ Сего́ ра́ди с любо́вию вопие́м ти:/ не преста́й моли́тися о чту́щих святу́ю па́мять твою́.

Сла́ва, и ны́не, Богоро́дичен:

Моли́твеннице те́плая, Засту́пнице ро́да христиа́нскаго,/ приими́ моле́ния раб Твои́х/ и осени́ Русь Правосла́вную покро́вом Твоея́ бла́гости.

Велича́ние:

Велича́ем тя,/ священному́чениче и́мярек,/ и чтим честна́я страда́ния твоя́,/ я́же за Христа́ во утвержде́ние на Руси́ Правосла́вия// претерпе́л еси́.

Псало́м избра́нный:

1-й лик: Бог нам Прибе́жище и Си́ла.

2-й лик: Го́споди, воздви́гни си́лу Твою́ и прииди́, во е́же спасти́ ны.

1-й лик: Глаго́лах о свиде́ниих Твои́х пред цари́ и не стыдя́хся.

2-й лик: Вси язы́цы обыдо́ша мя, и и́менем Госпо́дним противля́хся им.

1-й лик: Тебе́ ра́ди умерщвля́емся весь день, вмени́хомся я́ко о́вцы заколе́ния.

2-й лик: Кре́пость моя́ и пе́ние мое́ Госпо́дь и бысть мне во спасе́ние.

По полиеле́и седа́лен, глас 1:

До́блий страда́льче и служи́телю Та́ин Бо́жиих,/ священному́чениче Игнатие,/ Це́ркве Ру́сския похвало́ и утвержде́ние,/ ны́не, пра́зднующе твою́ па́мять,/ Бо́гу, просла́вльшему тя, благода́рственно вопие́м:/ сла́ва Да́вшему ти кре́пость во страда́ниих,/ сла́ва Венча́вшему тя,/ сла́ва Спаса́ющему нас твои́ми моли́твами.

Сла́ва, и ны́не, Богоро́дичен:

Предста́тельнице те́плая и Засту́пнице усе́рдная,/ в годи́ну безбо́жия от коне́чныя поги́бели/ зе́млю Ру́сскую изба́вльшая всемо́щным хода́тайством к Сы́ну Твоему́,/ и ны́не не оста́ви нас моли́твами Твои́ми, Влады́чице Богоро́дице.

Степе́нна, 1-й антифо́н 4-го гла́са. Проки́мен, глас 4: Проидо́хом сквозе́ огнь и во́ду,// и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие от Матфе́я, зача́ло 36.

По 50-м псалме́ стихи́ра, глас 6:

Егда́ попусти́ Госпо́дь по грехо́м на́шим/ братоуби́йство, гоне́ния и ве́ры Христо́вы поруга́ние,/ ты, священному́чениче Игнатие,/ Це́ркве Росси́йския столп непоколеби́мый яви́лся еси́/ и, кровь свою́ за Христа́ пролия́в,/ па́ству во еди́нстве соблю́л еси́./ Ны́не же, на Небеси́ предстоя́ с ли́ки новому́чеников,// моли́ спасти́ся душа́м на́шим.

Кано́н, глас 4.

Песнь 1

Ирмо́с: Мо́ря чермну́ю пучи́ну/ невла́жными стопа́ми/ дре́вний пешеше́ствовав Изра́иль,/ крестообра́зныма Моисе́овыма рука́ма// Амали́кову си́лу в пусты́ни победи́л есть.

Во́ли Бо́жией послушли́в быв,/ святи́тельства жезл прия́л еси́, священному́чениче Игнатие,/ и, за Христа́ да́же до сме́рти пострада́в,/ ве́рный сын Це́ркве яви́лся еси́.

Изгна́ние и разлуче́ние с па́ствою твое́ю му́жественне претерпе́л еси́, священному́чениче Игнатие,/ но ничто́же возмо́же разлучи́ти тя от любве́ Бо́жия.

Безбоя́зненно пропове́довал еси́ лю́дем покая́ние, священному́чениче Игнатие,/ да обратя́т сердца́ своя́ к Бо́гу/ и то́кмо на Него́ в ско́рбех и лише́ниих упова́ние и́мут.

Богоро́дичен: Ма́ти Бо́жия,/ дом Твой, Свята́я Русь, мо́лит Тя:/ изба́ви лю́ди Твоя́ от вся́кия ну́жды и ве́чнаго осужде́ния.

Песнь 3

Ирмо́с: Весели́тся о Тебе́ Це́рковь Твоя́, Христе́, зову́щи:/ Ты моя́ кре́пость, Го́споди,// и прибе́жище, и утвержде́ние.

Егда́ прии́де испыта́ние ве́ры твоея́, священному́чениче и́мярек,/ страда́ние за Христа́, я́ко благода́тный дар, прия́л еси́/ и кро́вию твое́ю Ру́сскую зе́млю обагри́л еси́.

Егда́ прии́де гоне́ние от безбо́жных,/ столп непоколеби́м Ру́сския Це́ркве яви́лся еси́, священному́чениче Игнатие,/ святы́х, я́ко бли́жних сро́дник, в по́мощь призыва́я,/ с ни́миже ку́пно ны́не прославля́ешися.

А́ще и умерщвле́н был еси́ те́лом, священному́чениче Игнатие,/ оба́че ду́хом ко́зни диа́вольския посрами́л еси́,/ име́я Христа́ прибе́жище и утвержде́ние.

Богоро́дичен: Тя Предста́тельницу, Пречи́стая Де́во, мо́лим:/ преложи́ на́шу печа́ль на ра́дость и ско́рби належа́щия изба́ви, Засту́пнице на́ша.

Седа́лен, глас 3:

Заве́ты испове́дников и священному́чеников Христо́вых восприе́м,/ ду́шу твою́ за ве́ру Правосла́вную положи́л еси́, свя́те,/ е́юже утвержда́ется земля́ Ру́сская./ Сего́ ра́ди моли́ся, священному́чениче Игнатие,/ любо́вию чту́щим тя ве́рным Христу́ до конца́ бы́ти.

Сла́ва, и ны́не, Богоро́дичен:

Не и́мамы ина́го прибе́жища, ра́зве Тебе́, Богоро́дице,/ Оте́чества на́шего усе́рдная Засту́пнице:/ всяк бо, почита́яй Тя, наде́жду обрета́ет.

Песнь 4

Ирмо́с: Вознесе́на Тя ви́девши Це́рковь на Кресте́,/ Со́лнце Пра́ведное,/ ста в чи́не свое́м,/ досто́йно взыва́ющи:// сла́ва си́ле Твое́й, Го́споди.

Да не дерза́ют язы́цы рещи́: где есть Бог ваш?/ Кровь бо новому́чеников от земли́ на́шея вопие́т:/ Го́споди, Госпо́дь наш, я́ко чу́дно и́мя Твое́ по всей Ру́сстей земли́.

И́мже о́бразом жела́ет еле́нь на исто́чники водны́я,/ си́це ты, страстоте́рпче Игнатие, к живоно́сным страда́нием за Христа́ прите́кл еси́,/ и́миже при́сно свяще́нно обновля́ется лице́ земли́ Ру́сския.

Вся земна́я ни во что вмени́в Христа́ ра́ди,/ сло́вом и житие́м, священному́чениче Игнатие, ве́рных поуча́л еси́:/ о Бо́зе сотвори́м си́лу,/ и Той уничижи́т стужа́ющия нам.

Богоро́дичен: Стена́ необори́мая и Покро́в всемо́щный Росси́йским новому́чеником яви́лася еси́, Пресвята́я Де́во,/ те́мже Тя велича́ем.

Песнь 5

Ирмо́с: Ты, Го́споди мой,/ Свет в мир прише́л еси́,/ Свет Святы́й, обраща́яй из мра́чна неве́дения// ве́рою воспева́ющия Тя.

Я́ко луч Со́лнца Пра́вды яви́лся еси́, священному́чениче Игнатие,/ и страда́ньми твои́ми мглу безбо́жия над Оте́чеством на́шим разсе́ял еси́.

Егда́ безбо́жнии тща́хуся сокры́ти тя в темни́це, священному́чениче Игнатие,/ Госпо́дь яви́ тя испове́дника Своего́ всем конце́м земли́ Ру́сския.

Ру́сския Це́ркве свети́льниче свяще́нный Игнатие,/ кровьми́ му́ченическими неугаси́мо светя́й и у Престо́ла Бо́жия предстоя́й,/ моли́ся о чту́щих тя.

Богоро́дичен: И́же от Де́вы неизрече́нно рожде́йся, Го́споди,/ сохрани́ моли́твами Ея́ Це́рковь Твою́,/ Тебе́ сла́вящую правосла́вными гла́сы.

Песнь 6

Ирмо́с: Пожру́ Ти со гла́сом хвале́ния, Го́споди,/ Це́рковь вопие́т Ти,/ от бесо́вския кро́ве очи́щшися/ ра́ди ми́лости от ребр Твои́х// исте́кшею Кро́вию.

Восприи́м меч духо́вный, и́же есть глаго́л Бо́жий,/ безбо́жных ко́зни сокруши́л еси́, священному́чениче Игнатие,/ и вся разжже́нныя стре́лы лука́ваго угаси́л еси́ щито́м ве́ры Правосла́вныя.

Во святи́телех благоче́стно пожи́в и муче́ния путь терпели́во восприи́м,/ сугу́бую мзду на Небесе́х обре́л еси́, священному́чениче Игнатие,/ иде́же ева́нгельски при́сно ра́дуешися и весели́шися.

Ничто́же возмо́же разлучи́ти тя, богоприя́тне, от любве́ Христо́вы:/ ни скорбь, ни гоне́ние, ни смерть,/ вся бо сия́ си́лою Возлю́бльшаго тя Го́спода препобеди́л еси́, священному́чениче.

Богоро́дичен: Пое́м Тя, Предста́тельнице те́плая и Засту́пнице христиа́н, Богоро́дице Всепе́тая,/ я́ко со все́ми святы́ми земли́ Ру́сския мо́лиши Сы́на Твоего́ и Бо́га на́шего/ обрести́ нам ве́лию ми́лость.

Конда́к, глас 3:

В Белеве, святе, священнодействитель показался еси/ Христово бо, преподобне, Евангелие исполнив,/ положил еси душу твою о людех твоих,/ и спасл еси верныя от раскола и лжи. / Сего ради пострадал если / богоблаженне Игнатие.

И́кос:

Красу́йся и лику́й, Це́рковь Ру́сская,/ я́ко благопло́дная лоза́ свяще́ннаго страда́льца израсти́вшая,/ добропобе́дным муче́нием сердца́ ве́рных укрепи́вшаго,/ за́поведи Госпо́дни испо́лнившаго и при́сно ева́нгельски учи́вшаго:/ прииди́те, ча́да, послу́шайте мене́,/ не убо́йтеся от убива́ющих те́ло, души́ же не могу́щих уби́ти,/ убо́йтеся же па́че могу́щаго ду́шу и те́ло погуби́ти в гее́нне./ Те́мже, священному́чениче Игнатие, моли́ Христа́ Бо́га спасти́ся душа́м на́шим.

Песнь 7

Ирмо́с: В пещи́ авраа́мстии о́троцы перси́дстей,/ любо́вию благоче́стия па́че,/ не́жели пла́менем, опаля́еми, взыва́ху:// благослове́н еси́ в хра́ме сла́вы Твоея́, Го́споди.

Я́ко трие́ о́троцы, в пещи́ вавило́нстей пла́менем объя́тии, моли́твою не сгара́ху,/ та́ко ты, священному́чениче Игнатие, во огни́ муче́ний благода́тию ве́ру сохрани́л еси́./ Сего́ ра́ди ны́не с новому́ченики Росси́йскими лику́еши:/ благослове́н еси́, Бо́же отце́в земли́ на́шея.

Я́коже дре́вле о́троцы, в пещи́ неопаля́емии, злато́му истука́ну не поклони́шася,/ та́ко же и ты, священному́чениче и́мярек, огне́м муче́ний неопаля́емь,/ безбо́жие небоя́зненно облича́л еси́, взыва́я с новому́ченики Росси́йскими:/ благослове́н еси́, Бо́же отце́в земли́ на́шея.

Же́ртву живу́ю и всесожже́ние Творцу́ себе́ сама́го принося́, священному́чениче Игнатие,/ с новому́ченики Росси́йскими воспева́л еси́:/ могу́щии, покаря́йтеся, я́ко с на́ми Бог отце́в земли́ на́шея.

Богоро́дичен: Я́же па́че ума́ и естества́ Бо́га ро́ждши, Неискусому́жная Мари́е,/ чту́щия Тя от враг ви́димых и неви́димых изба́ви,/ Ты бо еси́ земли́ отце́в на́ших Держа́ва необори́мая.

Песнь 8

Ирмо́с: Ру́це распросте́р, Дании́л/ львов зия́ния в ро́ве затче́;/ о́гненную же си́лу угаси́ша,/ доброде́телию препоя́савшеся,/ благоче́стия рачи́тели о́троцы, взыва́юще:// благослови́те, вся дела́ Госпо́дня, Го́спода.

Зе́млю Ру́сскую, безбо́жными гоне́нии неща́дно жего́мую,/ слеза́ми и кровьми́ твои́ми напои́л еси́, священному́чениче Игнатие,/ сего́ ра́ди плоды́ ве́ры, ча́да церко́вная, возрасти́л еси́.

Зло́бы мучи́телей не убоя́лся еси́,/ огне́м любве́ Боже́ственныя ты́я препобеди́в,/ те́мже благода́ть моли́тися о нас стяжа́л еси́, священному́чениче Игнатие, достохва́льне.

Благословля́я гони́телей твои́х, блаже́нне Игнатие,/ усе́рдно моли́лся еси́ за них,/ да пока́ются и ку́пно с ве́рными бра́тиями благословя́т Го́спода.

Богоро́дичен: Христа́ зря́щи умерщвля́ема, Многопе́тая Влады́чица,/ и ви́дящи исполне́ние Си́меонова прорече́ния, слезя́щи взыва́ше:/ благослове́н еси́, Бо́же, во ве́ки.

Песнь 9

Ирмо́с: Ка́мень нерукосе́чный/ от несеко́мыя горы́, Тебе́, Де́во,/ краеуго́льный отсече́ся,/ Христо́с, совокупи́вый разстоя́щаяся естества́.// Тем, веселя́щеся, Тя, Богоро́дице, велича́ем.

Рука́ми беззако́нных убие́н,/ же́ртва благоприя́тная и во́льное заколе́ние Бо́гу прине́слся еси́, свя́тче Бо́жий Игнатие./ Тем благода́рне па́мять твою́ почита́ем.

Госпо́дь, исполня́я смотре́ние Свое́ о Це́ркви Ру́сстей,/ засту́пника тя, священному́чениче Игнатие, соде́ла./ Те́мже моли́ся Ему́, во благоче́стии нам пребыва́ти и спасти́ся душа́м на́шим.

О бе́здна бла́гости Бо́жия!/ Дарова́ бо Бог возлю́бленным Свои́м ве́ры ра́ди пострада́ти/ и тя, священному́чениче Игнатие,/ я́ко плод кра́сный спаси́тельнаго се́яния, избра́ от земли́ Ру́сския.

Богоро́дичен: Разори́ сове́ты вся, на ны вооруже́нныя, Ма́ти Бо́га Вы́шняго,/ и ра́дости испо́лни упова́ющия на Тя,/ да усе́рдно вси Твое́ пропове́дуем заступле́ние.

Свети́лен:

Па́ству хле́бом сло́ва Бо́жия насыща́я/ и вино́м прему́дрости свяще́нныя напоя́я,/ теплото́ю любве́ твоея́ да́ры сия́ раствори́л еси́, священному́чениче Игнатие./ И ны́не высо́ким пропове́данием веща́еши ча́дом Це́ркве Ру́сския:/ приступи́те ко Го́споду, и просвети́теся,/ и ли́ца ва́ша не постыдя́тся.

Сла́ва, и ны́не, Богоро́дичен:

О Тебе́ мы хва́лимся, Богороди́тельнице,/ и к Бо́гу Тя и́мамы Предста́тельство,/ простри́ ру́ку Твою́ необори́мую/ и сокруши́ враги́ Це́ркве Ру́сския.

На хвали́тех стихи́ры, глас 4.

Подо́бен: Дал еси́ зна́мение:

Дал еси́ зна́мение/ земли́ Ру́сстей, Го́споди,/ священному́ченика, уго́дника Твоего́, Игнатия,/ я́ко да тем умоле́н быва́я,/ отврати́ши пра́ведный Твой гнев,/ и не поги́бнет свята́я/ и боголюби́вая Русь// предста́тельством но́ваго страстоте́рпца.

Же́ртву хвале́ния/ при́сно Го́сподеви принося́,/ священному́чениче Игнатие,/ в коне́ц сама́го себе́/ в же́ртву жи́ву и свя́ту,/ благоуго́дну и соверше́нну предста́вил еси́,/ те́мже ти ве́рно вопие́м:/ благоприя́тны сотвори́ моли́твы на́ша// о благостоя́нии Це́ркве Ру́сския.

Предста́телю Це́ркве Ру́сския,/ священному́чениче Игнатие всехва́льне,/ вы́ну зряй Лице́ Го́спода на Небесе́х,/ не пре́зри ни еди́наго/ от ма́лых чад ея́,/ но ра́достно покая́ние на́ше приими́/ и моли́ при́сно// сыново́м Росси́йским спасти́ся.

Сла́ва, глас 8.

Подо́бен: О, пресла́внаго чудесе́:

О, пресла́внаго чудесе́!/ Я́ко крин посреде́ те́рния,/ в страда́ниих за Христа́ процве́л еси́, священному́чениче Игнатие,/ да не затми́тся в земли́ на́шей свет Правосла́вия/ во открове́ние язы́ком и сла́ву наро́да Ру́сскаго./ И ны́не, в селе́ниих ра́йских пребыва́я,/ неувяда́емо благоуха́еши// ве́ре твое́й подража́ющим.

И ны́не, глас и подо́бен то́йже:

О, пресла́внаго чудесе́! / Небесе́ и земли́ Цари́ца, / от святы́х сро́дников на́ших умоля́емая, / до ны́не зе́млю Ру́сскую покрыва́ет / и ли́ка Своего́ изображе́нии ми́лостивно обогаща́ет. / О Влады́чице Держа́вная! / Не преста́ни и на бу́дущее вре́мя / во утвержде́ние на Руси́ Правосла́вия// ми́лости и чудеса́ излива́ти до ве́ка. Ами́нь.

Славосло́вие вели́кое. И отпу́ст.

НА ЛИТУРГИ́И

Блаже́нна от кано́на, пе́снь 3-я и 6-я.

Проки́мен, глас 7: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми?

Апо́стол к Ри́мляном, зача́ло 99.

Аллилу́ия, глас 2: Свяще́нницы Твои́ облеку́тся в пра́вду, и преподо́бнии Твои́ возра́дуются. Стих: Бог нам Прибе́жище и Си́ла, Помо́щник в ско́рбех, обре́тших ны зело́.

Ева́нгелие от Луки́, зача́ло 106. Коне́ц: В терпе́нии ва́шем стяжи́те душа́ ва́ша.

Прича́стен: В па́мять ве́чную бу́дет пра́ведник:

Моли́тва

О избра́нниче и уго́дниче Христо́в, священному́чениче Игнатие, Це́ркве Ру́сския сто́лпе непоколеби́мый, земли́ на́шея благо́е прозябе́ние и кра́сный плод, сро́дников твои́х предста́телю и наста́вниче! Ты во вре́мя гоне́ния безбо́жнаго от сокро́вищницы души́ твоея́ спаси́тельное испове́дание Правосла́вныя ве́ры изне́сл еси́, и лю́дем ве́рным па́стырь до́брый яви́лся еси́, ду́шу твою́ за Христа́ и Его́ о́вцы полага́я и лю́тыя во́лки дале́че отгоня́я. Ны́не у́бо при́зри на нас, недосто́йных чад твои́х, умиле́нною душе́ю и сокруше́нным се́рдцем тя призыва́ющих. Умоли́ Го́спода Бо́га, да прости́т согреше́ния на́ша и изба́вит от а́довых уз и ве́чнаго муче́ния. Утверди́ нас в ве́ре святе́й, научи́ нас всегда́ твори́ти во́лю Бо́жию и храни́ти за́поведи церко́вныя. Бу́ди па́стырем на́шим пра́вило ве́ры, во́ином вождь духо́вный, боля́щим врач изря́дный, печа́льным уте́шитель, гони́мым засту́пник, ю́ным наста́вник, всем же благосе́рдый оте́ц и те́плый моли́твенник, я́ко да моли́твами твои́ми соблюде́тся в Правосла́вии Свята́я Русь и непреста́нно сла́вится в ней и́мя Пресвяты́я Тро́ицы, Отца́, и Сы́на, и Свята́го Ду́ха, во ве́ки веко́в. Ами́нь.